Il-Kunsill adotta konklużjonijiet rigward it-tlestija tal-ħidma dwar ir-riforma bankarja wara l-kriżi. Ir-riforma twettqet mill-kumitat ta' Basel, forum ta' awtoritajiet superviżorji bl-għan li jtejjeb il-kooperazzjoni u jtejjeb is-superviżjoni bankarja madwar id-dinja. "IL-KUNSILL TAL-UNJONI EWROPEA: ITENNI l-appoġġ tiegħu għall-ħidma mill-Kumitat ta' Basel biex jiġu rfinati l-elementi tal-qafas ta' Basel III sa tmiem l-2016 biex jiżgura ċertezza regolatorja, il-koerenza u l-effettività tiegħu, waqt li jippreserva s-sensittività għar-riskju tar-regolamentazzjoni bankarja. JENFASIZZA l-importanza li l-Kumitat ta' Basel jivvaluta bir-reqqa t-tfassil u l-kalibrazzjoni ta' dan il-pakkett ta' riforma, abbażi ta' valutazzjoni tal-impatt kwantitattiva komprensiva u trasparenti, waqt li fil-kalibrazzjoni globali tiegħu jqis ukoll id-distribuzzjoni tal-impatt tiegħu fuq il-mudelli bankarji differenti u bejn ġurisdizzjoni għal oħra. JINNOTA li l-pakkett ta' riforma ma jkunx mistenni li jirriżulta f'żieda sinifikanti fir-rekwiżiti kapitali globali għas-settur bankarju u, għalhekk, ma jirriżultax f'differenzi sinifikanti għal reġjuni speċifiċi tad-dinja. Ara l-paġna tal-laqgħa